
REFERAT
privind aprobarea participării Municipiului Timişoara la Proiectul de colaborare româno-olandez pentru dezvoltarea Planului Integrat de Dezvoltare pentru Polii de creştere (PID) şi a Planului Urbanistic General (PUG) şi cofinanţării acestui proiect
În toamna anului 2007 Ministerul Olandez al Locuinţelor, Planificării Spaţiului şi Mediului a fost abordat de către d-nul Ioan Popa, Consulul Onorofic al Olandei la Timişoara, care a atras atenţia asupra constrîngerilor urbane din Municipiul Timişoara.

Drept urmare, în luna noiembrie a anului 2008, consorţiul alcătuit din firmele Roeleveld-Sikkes Architects şi Eurodite din Olanda a fost ales de către Guvernul Olandez pentru a asista Municipiul Timişoara în dezvoltarea unui masterplan urbanistic şi pentru a îndruma Ministerul Dezvoltării Regionale şi Locuinţelor din România în dezvoltarea politicilor de planificare strategică urbană. Primind asistenţă în crearea unei viziuni urbane şi a unei strategii spaţiale (în Olanda este denumit Masterplan) pentru municipiu, Timişoara poate deveni un proiect pilot pentru politicile de planificare strategică urbană la scară naţională.

În perioada decembrie 2008 – martie 2009 au avut loc mai multe vizite şi discuţii cu Municipiul Timişoara despre următoarele 3 documente şi interrelaţia dintre ele: Masterplanul (olandez), PID-ul şi PUG-ul.
Contextul actual din România obligă Municipiul Timişoara să îşi concentreze toate eforturile şi resursele pentru pregătirea PID-ului şi a PUG-ului. Ambele documente conţin aspecte care pot fi comparate cu un Masterplan Olandez, dar le lipseşte abordarea integrată, perioada de timp (10-15 ani) şi timpul pentru pregătire pe care le are un masterplan olandez. De aceea, considerăm că asistenţa olandeză trebuie să se concentreze pe sprijinirea municipiului în scopul realizării aspectelor integrate pe termen lung ale masterplanului după modelul olandez, încorporat (acolo unde este posibil) în cadrul celor două documente curente. 

Considerăm, de asemenea, că echipa de asistenţă olandeză poate ajuta la satisfacerea nevoilor oraşului atât pentru PID cât şi pentru PUG într-o manieră care să ofere beneficii reciproce. Ambele documente sunt în strânsă legătură unul cu celălalt şi ar putea fi cel mai bine dezvoltate prin pregătirea unei viziuni urbane care să servească ca punct de plecare pentru ambele documente.  
Dat fiind faptul că PID-ul este primul document care trebuie finalizat (până la sfârşitul lunii iunie 2009), eforturile echipei olandeze vor fi direcţionate către asistarea municipiului pentru crearea acestui PID şi pregătirea unei viziuni urbane care va fi încorporată în PID şi dezvoltată ulterior ca plan urbanistic preliminar (PUP). 

Ataşăm prezentului referat o copie a Adresei din partea firmei olandeze Roeleveld - Sikkes Architects, înregistrată cu nr. SC2009- 005137 /16.03.2009 şi a Scrisorii din partea Ministerului Olandez al Locuinţelor, Planificării Spaţiului şi Mediului, înregistrată cu nr. SC2009- 005138 /16.03.2009.
Acordând asistenţă pentru crearea unei strategii pe termen lung pentru oraşul Timişoara, Guvernul Olandei speră să contribuie la o creştere durabilă spaţială şi economică a Timişoarei în particular, şi a României în general, în contextul european. Cu acest proiect se urmăreşte continuarea colaborării fructuoase şi întărirea legăturilor existente între România şi Olanda. 

Având în vedere cele menţionate mai sus,

PROPUNEM

comisiilor din cadrul Consiliului Local al Municipiului Timişoara:
· aprobarea participării Municipiului Timişoara la Proiectul de colaborare româno-olandez pentru dezvoltarea Planului Integrat de Dezvoltare pentru Polii de creştere (PID) şi a Planului Urbanistic General (PUG), proiect prevăzut în Anexa la prezentul referat;
· aprobarea cofinanţării proiectului prevăzut mai sus de către Municipiul Timişoara, din bugetul local, cu suma de 200.000 Euro + TVA, calculată la cursul valutar din data de 16.03.2009. 

